Sebastian Kurz ja Horst Seehofer

Sebastian Kurz ja Horst Seehofer Alexander Becher / EPA

Saksan ja Italian sisäministerit löysivät yhteisen äänen Itävallan kanssa.

Itävalta yrittää pysäyttää maahanmuuton nykyistä tehokkaammalla otteella rajojen valvontaan. Liittokansleri Sebastian Kurz puhui asiasta vieraillessaan Saksassa. Kurz piti yhteisen tiedotustilaisuuden Saksan sisäministerin Horst Seehoferin kanssa.

- Me tarvitsemme halukkaiden akselin taistelemaan laitonta maahanmuuttoa vastaan ja Saksan sisäministerinä olette meille vahva kumppani tässä taistelussa, Kurz sanoi Saksassa.

Kurzin mukaan Itävalta haluaa ennen kaikkea vahvistaa rajavalvontavirasto Frontexia EU-puheenjohtajuuden aikana. Saksan sisäministeri kertoo antaneensa täyden tukensa Itävallalle.

- Myös Saksan hallituksessa teemme kaikkemme edistääksemme asiaa tämän (Itävallan) puheenjohtajuuden aikana. Uskon että ihannetapauksessa onnistumme suojaamaan unionin ulkorajat, Seehofer sanoi uutistoimisto Reutersin mukaan.

Kurz haluaa "suojelevan Euroopan"

Itävallan pääministeri, Sebastian Kurz, asemoi maataan ja kerää kumppaneita. Itävalta käyttää heinäkuusta alkaen Euroopan unionin puheenjohtajan valtaa seuraavan puolen vuoden ajan.

Kurz lanseerasi viime viikolla Brysselissä käydessään puheenjohtajuuden iskulauseen: "Eurooppa joka suojelee" (siirryt toiseen palveluun). Ykköstavoitteenaan maa pitää taistelua laitonta maahanmuuttoa vastaan.

Kansanpuolueen ja äärioikeistolaisen vapauspuolueen hallitusta johtava Kurz kertoi keskusteluista, joita hän oli käynyt Tanskan kanssa. Tanskan pääministeri ehdotti viime viikolla, että Eurooppa perustaisi rajojensa ulkopuolelle karkotusleirejä, joihin koottaisiin kielteisen päätöksen saaneet turvapaikanhakijat.

Saksan Seehofer taas kertoi keskustelleensa Italian sisäministerin Matteo Salvinin kanssa, joka oli toivonut Rooman, Wienin ja Berliinin tekevän maahanmuuttoasioissa yhteistyötä. Salvini on oikeistopuolue Pohjoisen liiton puheenjohtaja. Yksi puolueen keskeisistä vaaliteemoista oli Välimeren yli tulevan maahanmuuton vastustaminen.

Seehofer jätti Kurzin takia väliin Merkelin kokouksen

Myös Itävallan Kurzin vierailuun Saksassa liittyi saksalaislehden mukaan (siirryt toiseen palveluun) pieni skandaali. Seehofer jätti väliin liittokansleri Merkelin "yhteistyöhuippukokouksen" tavatakseen Itävallan Kurzia.

Vaikka Saksassa sisäministeri tukee Itävallan kanslerin ehdotuksia, Seehoferin ja Saksan hallituksen linja eivät ole yksi yhteen. Saksalaismedian mukaan (siirryt toiseen palveluun) liittokansleri Angela Merkel hakee maahanmuuton suitsimiseen eurooppalaista ratkaisua, Seehofer taas haluaisi käännyttää rajoilta ne, jotka ovat jo rekisteröityneet jossain toisessa EU-maassa.

Seehofer valittiin Saksan hallituksen sisäministeriksi, vaikka hän edustaa huomattavasti jyrkempää maahanmuuttolinjaa kuin hallitusta johtava Merkel.

Lähteet: Reuters, Yle

Lue myös:

Osa EU-maista pohtii uusia palautusleirejä – EU-rajojen ulkopuolelle lähetettäisiin kielteisen päätöksen saaneet